ຂປລ. ຕາມຂ່າວສານ ຊີນຮວາ, ວັນທີ 13 ເດືອນມິນາ, ສະພາ ແຫ່ງຊາດຈີນ ໄດ້ປະກາດ ການປະຕິຮູບ ຄະນະ ລັດຖະບານ ຂະໜາດໃຫຍ່ ເພື່ອແນໃສ່ ປັບປຸງ ລະບົບ ການເຄື່ອນໄຫວ ຂອງ ລັດຖະບານຈີນ ໃຫ້ໄດ້ຮັບ ປະສິດຜົນແລະ ຄ່ອງແຄ້ວ ຂຶ້ນຕື່ມອີກ. ແຜນປະຕິຮູບ ດັ່ງກ່າວ ແມ່ນສະພາ ແຫ່ງຊາດ ຮ່າງຂຶ້ນ ເພື່ອຈະສະເໜີຂຶ້ນຕໍ່ ວາລະ ກອງປະຊຸມ ຄັ້ງທຳອິດ ຂອງ ສະພາ ແຫ່ງຊາດຈີນ ສະໄໝ 13 ເພື່ອປຶກສາ ຫາລື. ສະພາ ແຫ່ງຊາດ ປະກອບດ້ວຍ 26 ກະຊວງ ແລະ ຄະນະ ກຳມະການ. ບັນດາ ກະຊວງໃໝ່ ໄດ້ຖືກ ສ້າງຕັ້ງຂຶ້ນ ຕາມແຜນ ໂດຍປະກອບມີ ກະຊວງ ຊັບພະຍາກອນ, ກະຊວງ ນັກຮົບເກົ່າ ແລະ ກະຊວງ ພາວະສຸກເສີນ. ນອກຈາກນັ້ນ ຍັງຈະປະກອບມີ ບັນດາ ອົງການ ບໍລິຫານໃໝ່ ພາຍໃຕ້ ການຊື້ນຳ ຂອງ ສະພາ ແຫ່ງຊາດຈີນ ປະກອບດ້ວຍ ອົງການ ຮ່ວມມື ແລະ ພັດທະນາ ສາກົນ ແລະ ອົງການ ກວດຄົນເຂົ້າເມືອງ. ຂະນະດຽວ ກັນນັ້ນ, ແຜນການ ດັ່ງກ່າວ ປະກອບດ້ວຍ ການໂຮມ ຕົວເຂົ້າ ຂອງ ບັນດາ ອົງການ ຄຸ້ມຄອງ ທະນາຄານ ແລະ ການປະກັນໄພ ເຂົ້າໃນ ໜ່ວຍງານ ຄຸ້ມຄອງລວມ, ຊຶ່ງແມ່ນ ຄະນະ ກຳມະການ ຄຸ້ມຄອງ ທະນາຄານ ແລະ ການປະກັນໄພ ໂດຍມີ ໜ້າທ່ີ ຮັບຜິດຊອບ ຕົ້ນຕໍ ແມ່ນຕິດຕາມ ການເຄື່ອນໄຫວ ຂອງບັນດາ ທະນາຄານ ແລະ ບໍລິສັດ ປະກັນໄພ, ສະກັດກັ້ນ ແລະ ແກ້ໄຂ ຄວາມສ່ຽງ ດ້ານການເງິນ ກໍຄື ການຮັບ ປະກັນ ຜົນປະໂຫຍດ ໃຫ້ແກ່ລູກຄ້າ. ໃນວັນທີ 12 ເດືອນມິນາ, ທ່ານສີຈິ້ນຜິງ ປະທານ ປະເທດຈີນ ກ່າວໃນ ວາລະ ກອງປະຊຸມ ຄົບຄະນະ ຂອງບັນດາຜູ້ແທນ ກອງທັບ ປົດປ່ອຍ ປະຊາຊົນຈີນ (PlA) ແລະ ກຳລັງ ປະກອບອາວຸດ ໃນກອງປະຊຸມ ຄັ້ງທຳອິດ ຂອງ ສະພາ ແຫ່ງຊາດຈີນ ສະໄໝ 13 ວ່າ ຄວນຊຸກຍູ້ ຢ່າງຕັ້ງໜ້າ ເຂົ້າໃນ ພາກປະຕິບັດ ຕົວຈິງ ເພື່ອເຮັດໃຫ້ ການເຊື່ອມໂຍງ ຂຶ້ນຕື່ມ ລະຫວ່າງ ກອງທັບ ແລະ ພົນລະເຮືອນ ເພື່ອມຸ່ງ ໄປສູ່ ເປົ້າໝາຍ ການກໍ່ສ້າງ ກອງທັບ ໃຫ້ມີຄວາມ ເຂັ້ມແຂງ ໃນສັງກາດໃໝ່ ໂດຍສະເພາະ ການພັດທະນາ ກອງທັບຈີນ ໃຫ້ມີທັກສະ ໃນ ການນຳໃຊ້ ວິທະຍາສາດ-ເຕັກໂນໂລຊີ./.
ເນື້ອໃນ: ຂປລ